
Text rozhodnutia
Súd: Krajský súd Trnava Spisová značka: 24CoP/30/2014 Identifikačné číslo súdneho spisu: 2113202047 Dátum vydania rozhodnutia: 30. 04. 2014 Meno a priezvisko sudcu, VSÚ: JUDr. Andrea Dudášová ECLI: ECLI:SK:KSTT:2014:2113202047.1 Uznesenie Krajský súd v Trnave vo veci starostlivosti o maloleté deti: L. Q., nar. XX.XX.XXXX, U. Q., nar. XX.XX.XXXX, obe zastúpené kolíznym opatrovníkom: Úrad práce, sociálnych vecí a rodiny Trnava, deti rodičov - otec: L. Q., nar. XX.XX.XXXX, bytom ul. Y.. Y. XXXX/XX, A., zastúpený advokátkou: JUDr. Lucia Sukopová, so sídlom Františkánska 5, Trnava a matka: C. Q., nar. XX.XX.XXXX, bytom G. XXXX/XX, A., zastúpená advokátom: JUDr. Roman Cibulka, so sídlom Hlavná 13, Trnava, o návrhu Úradu práce, sociálnych vecí a rodiny Trnava na nariadenie predbežného opatrenia voči maloletej U. Q., na odvolanie matky proti uzneseniu Okresného súdu Trnava zo dňa 27.02.2014, č.k. 19P/7/2013-125, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . o d ô v o d n e n i e : Napadnutým uznesením prvostupňový súd nariadil rodičom, aby odovzdali maloletú U. Q. do starostlivosti Krízového strediska, Ľ. U.. XX, A.. Rozhodnutie prvostupňový súd s použitím ust. § 76 ods. 1 písm. b), ods. 4, § 102 ods. 1 O.s.p. vecne odôvodnil tým, že sa stotožnil so skutkovými a s právnymi dôvodmi návrhu Úradu práce sociálnych vecí a rodiny na nariadenie predbežného opatrenia. Povinnosť odovzdať maloletú U. súd uložil obom rodičom, nakoľko v zmysle rozhodnutia tamojšieho súdu č.k. 10P/41/2012-55 zo dňa 11.09.2012, maloletá je zverená do striedavej starostlivosti rodičov. Nakoľko súd rozhodol o dočasnom umiestnení maloletej v krízovom stredisku a týmto spôsobom dočasne upravil predbežným opatrením starostlivosť o maloletú, návrh otca na nariadenie predbežného opatrenia, ktorým žiadal dočasne zveriť maloletú U. do svojej starostlivosti sa stal bezpredmetným (zamietnutie návrhu by bolo nadbytočným výrokom rozhodnutia). Proti tomuto rozhodnutiu podala prostredníctvom svojho advokáta odvolanie matka maloletej, ktorým sa domáhala, aby odvolací súd napadnuté uznesenie súdu prvého stupňa zmenil tak, že návrh na nariadenie predbežného opatrenia zamietne. Podľa odvolateľky neboli splnené zákonné podmienky na nariadenie predbežného opatrenia, súd prvého stupňa dostatočne neskúmal osvedčenie danosti práva i naliehavosť dočasnej úpravy pomerov, neboli splnené podmienky v zmysle § 102 ods. 1 O.s.p. Súd si bez ďalšieho osvojil tvrdenia uvedené v návrhu kolízneho opatrovníka, pričom maloletá, ktorá má 14 rokov, je sama schopná vyjadriť sa k predmetným otázkam. Nebolo preukázané, že by maloletej nebola zabezpečená dostatočná starostlivosť, nebola preukázaná hroziaca ujma. Matka maloletej zabezpečuje bývanie a všetku potrebnú starostlivosť, v čase, kedy sa zdržiava v Rakúsku, jej zabezpečuje starostlivosť prostredníctvom svojej dobrej priateľky p. U., u ktorej maloletá býva, matka prichádza na Slovensko vždy podľa potreby maloletej. Umiestenie v krízovom stredisku považuje za neúčelné, nie je v záujme maloletej, môže na ňu pôsobiť negatívne. Matka sa s maloletou plánuje po skončení školského roka presťahovať do Rakúska, kde ju chce prihlásiť na ďalšie štúdium, s čím maloletá súhlasí. Otec maloletej a ani kolízny opatrovník odvolací návrh nepodali, k odvolaniu matky sa písomné vyjadrili. Otec vo svojom vyjadrení vyjadril nesúhlasil s odvolaním matky a žiadal potvrdiť napadnuté uznesenie prvostupňového súdu. Otec by bol najradšej, keby bola maloletá zverená do jeho osobnej starostlivosti, vzhľadom na odmietavý postoj maloletej však akceptuje rozhodnutie súdu. Predbežné opatrenie je v záujme maloletej. Kolízny opatrovník navrhol napadnuté uznesenie prvostupňového súdu potvrdiť. Krajský súd v Trnave ako súd odvolací (§ 10 ods. 1 O.s.p.), po zistení, že odvolanie bolo podané včas (§ 204 ods. 1 O.s.p.), oprávnenou osobou - účastníkom konania (§ 201 O.s.p.), proti rozhodnutiu, proti ktorému je odvolanie prípustné (§ 201 a § 202 O.s.p.), po skonštatovaní, že odvolanie má základné zákonom predpísané náležitosti (§ 205 ods. 1 O.s.p.) a že odvolateľ podľa obsahu odvolania použil zákonom prípustné odvolacie dôvody (§ 205 ods. 2 O.s.p.), preskúmal napadnuté rozhodnutie bez ohľadu na rozsah a dôvody odvolania (§ 212 ods. 2 písm. a) v spojení s ust. § 81 ods. 1 a § 102 ods. 2 O.s.p.), postupom bez nariadenia odvolacieho pojednávania (§ 214 ods. 2 O.s.p.), a po oboznámení sa s obsahom spisu dospel k záveru, že odvolaniu matky maloletej nie je možné priznať úspech, keďže napadnuté rozhodnutie súdu prvého stupňa je vecne správne. Pretože odvolací súd preberá súdom prvého stupňa zistený skutkový stav pokiaľ ide o skutočnosti právne rozhodné pre posúdenie podmienok na nariadenie predbežného opatrenia, keď prvostupňový súd vykonal dokazovanie v potrebnom rozsahu, pričom jeho výsledky náležite vyhodnotil a pretože v celom rozsahu zdieľa i jeho právny záver vo veci, s poukazom na ust. § 219 ods. 2 O.s.p. odkazuje na správne a presvedčivé v súlade s ust. § 157 ods. 2 O.s.p. vyhotovené písomné odôvodnenie napadnutého uznesenia. Odvolací súd nenachádza dôvod, pre ktorý by sa mal od záverov prvostupňového súdu odchýliť a preto nemôže dať za pravdu odvolateľovi. Podľa § 74 ods. 1 O.s.p. pred začatím konania môže súd nariadiť predbežné opatrenie ak je potrebné, aby dočasne boli upravené pomery účastníkov, alebo ak je obava, že výkon súdneho rozhodnutia bol ohrozený. Podľa § 102 ods. 1 O.s.p., ak treba po začatí konania dočasne upraviť pomery účastníkov alebo zabezpečiť dôkaz, pretože je obava, že neskôr ho nebude možné vykonať alebo len s veľkými ťažkosťami, súd na návrh neodkladne nariadi predbežné opatrenie alebo zabezpečí dôkaz. V záujme maloletého dieťaťa môže súd po začatí konania vo veci starostlivosti súdu o maloletých na návrh nariadiť predbežným opatrením účastníkovi, aby do času rozhodnutia vo veci úpravy pomerov maloletého dieťaťa zabezpečoval osobnú starostlivosť o dieťa, ktoré je v čase podania návrhu umiestnené v zariadení na výkon rozhodnutia súdu. Ak súd rozhoduje o predbežnom opatrení podľa druhej vety, o návrhu na predbežné opatrenie rozhodne najneskôr do 30 dní od podania návrhu; ustanovenia § 75 až 77 sa použijú primerane. Podľa § 75 ods. 1 O.s.p. predbežné opatrenie súd zásadne nariadi na návrh, ktorý musí obsahovať náležitosti podľa ods. 2 tohto ustanovenia. Podľa § 75 ods. 6 O.s.p. súd môže vydať rozhodnutie o predbežnom opatrení aj bez výsluchu účastníkov, pričom o nariadení predbežného opatrenia rozhodne súd aj bez vyjadrenia ostatných účastníkov (ods. 8 cit. ust.). Podľa § 76 ods. 1 písm. b) O.s.p. súd môže predbežným opatrením nariadiť účastníkovi, aby odovzdal dieťa do starostlivosti druhého z rodičov alebo do starostlivosti koho označí súd. Výpočet možných predbežných opatrení v ust. § 76 ods. 1 O.s.p. je pritom len demonštratívny. Podľa § 77 ods. 1 O.s.p. predbežné opatrenie zanikne, ak navrhovateľ nepodal v súdom určenej lehote návrh na začatie konania (písm. a) ), sa návrhu vo veci samej nevyhovelo (písm. b) ), sa návrhu vo veci samej vyhovelo a uplynulo 30 od vykonateľnosti rozhodnutia vo veci (písm. c) ), a uplynul určený čas po ktorý malo trvať (písm. d) ). Predbežné opatrenie súd zruší ak pominú dôvody, pre ktoré bolo nariadené (ods. 2 cit. ust.). Podľa § 36 ods. 1 Zákona o rodine rodičia maloletého dieťaťa, ktorí spolu nežijú, sa môžu kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ust. § 25 a § 26 sa použijú primerane. Jedným zo zabezpečovacích prostriedkov v občianskom súdnom konaní je inštitút predbežného opatrenia. Predbežné opatrenie slúži dočasnému zabezpečeniu ochrany porušených alebo ohrozených práv účastníkov konania a je namieste ho použiť tam, kde sa vyžaduje okamžitý zásah súdu. Z charakteru predbežného opatrenia vyplýva, že pred jeho nariadením nemusí súd zistiť všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený na dokazovanie, čo pre krátkosť času zvyčajne ani nie je dobre možné. Je však nutné, aby boli splnené základné predpoklady pre nariadenie predbežného opatrenia a to buď potreba dočasnej úpravy pomerov účastníkov alebo existencia reálnej obavy, že by výkon súdneho rozhodnutia bol ohrozený a zároveň, existencia bezprostredne hroziacej ujmy. Súdna prax vyžaduje i naplnenie podmienky, že predbežným opatrením sa nesmie vytvoriť nenávratný nenapraviteľný stav v právnych vzťahoch účastníkov, ani že v dôsledku predbežného opatrenia nevznikne neprimeraná ujma účastníkovi, teda že ujma povinného nesmie byť neprimeraná výhode, ktorú nariadením predbežného opatrenia získa druhá strana. Pre úspešnosť návrhu na nariadenie predbežného opatrenia podľa vyššie uvedeného je nevyhnutné, aby boli aspoň osvedčené (teda nemusia byť nepochybne preukázané) základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ale i osvedčenie, že je dané nebezpečenstvo bezprostredne hroziacej ujmy. Odvolací súd zo spisu zistil, že dňa 24.02.2014 Úrad práce, sociálnych vecí a rodiny Trnava doručil súdu prvého stupňa návrh, ktorým žiadal nariadiť predbežné opatrenie, na základe ktorého súd uloží matke odovzdať maloletú U. Q. do starostlivosti Krízového strediska, Ľ. U.. XX, A.. Návrh odôvodnili tým, že vychádzajúc zo správy z prešetrených pomerov zo dňa 21.02.2014, matka maloletej predala byt a odišla so svojim priateľom bývať do Rakúska. Maloletú U. nechala v starostlivosti svojej kamarátky J. U., príp. jej matky I. U., bytom A., D. X. Otec maloletej však nesúhlasí s tým, aby sa J. U., príp. jej matka starali o jeho dcéru, nepozná ich a ani nevie, v akých podmienkach maloletá u nich žije. Podľa neho je maloletá celé dni vonku až do večera, v týždni bola v krčme Kysuca pozerať hokej. Z tohto dôvodu sa dožadoval, aby bola predbežným opatrením zverená do jeho osobnej starostlivosti. Maloletá U. však aktuálne odmieta otca, na ich oddelení uviedla, že k otcovi nechce ísť, pretože ju týra, stále jej nadáva a bezdôvodne ju bije. V prítomnosti otca sa dokonca vyjadrila, že radšej pôjde do detského domova, ako k nemu. Neskôr maloletá ich oddelenie telefonicky kontaktovala s tým, že ak jej povedia, že musí ísť k otcovi, tak sa radšej zabije. Za účelom náhradnej osobnej starostlivosti bola oslovená i stará matka maloletej D. Q., tá však vzhľadom na svoj vek a pubertálne obdobie maloletej túto možnosť odmietla. Maloletá U. sa vyjadrila, že k starej matke takisto nechce ísť, lebo bude na ňu stále otcovi žalovať. Chce zostať v domácnosti J. U.. Ich oddelenie bolo v telefonickom kontakte len s pani I. U. - matkou J. U., dohodli sa s ňou, že príde spolu s maloletou na ich oddelenie, toto sa však nestalo, pretože matka maloletej povedala I. U., že nemusí na oddelenie chodiť, že si situáciu porieši sama. Dňa 18.02.2014 sa pokúsili prešetriť pomery v domácnosti I. U., avšak bezúspešne, nakoľko ich odmietla vpustiť do svojej domácnosti s odôvodnením, že na druhý deň sa na ich oddelenie dostaví matka a nech si situáciu rieši sama. Dňa 19.02.2014 sa dostavila na ich oddelenie matka maloletej, avšak jednoznačné stanovisko v ten deň nezaujala, na druhý deň ich telefonicky kontaktovala s tým, že sa dohodla s pani U., že naďalej bude zabezpečovať starostlivosť o maloletú U., pretože aj sama U. to tak chce. Vyjadrila sa, že bude o maloletú U. bojovať a v prípade potreby je ochotná zostať s ňou na Slovensku, kým neukončí školský rok. Kde s ňou plánuje bývať však nekonkretizovala, deň pred tým pri pohovore uviedla, že keď ide na Slovensko je u svojho priateľa na dome v B.. Z uvedeného vyplýva, že matka nezaujala jednoznačne stanovisko ohľadom maloletej napriek tomu, že vedela, že otec maloletej nesúhlasí s tým, aby bola maloletá v starostlivosti pani U., že maloletá sa vyhráža zabitím ak by musela ísť k otcovi, alebo že radšej pôjde do detského domova ako k otcovi. Sú toho názoru, že situácia s maloletou U. si vyžaduje rázne a urýchlené riešenie, v rodine úplne absentuje schopnosť kompetentne komunikovať a situáciu s maloletou riešiť s ohľadom na jej najlepší záujem. Zároveň si matka dostatočne neuvedomuje celkový vplyv tejto situácie na psychický a sociálny vývoj dieťaťa. Z pohľadu kolízneho opatrovníka je preto v záujme maloletej vykonať ďalšie opatrenia a zabezpečiť odbornú diagnostiku, špeciálne sociálne poradenstvo, a v neposlednej miere najmä odbornú psychologickú pomoc a pomoc na zvládnutie krízy. Sám otec maloletej pri pohovore uviedol, že si uvedomuje naliehavosť pomoci maloletej U. ako aj im ako rodičom a súhlasil by s dočasným krátkodobým umiestnením maloletej do Krízového strediska za týmto účelom. Odvolací súd dospel v zhode so súdom prvého stupňa k jednoznačnému a spoľahlivému záveru, že kolízny opatrovník dostatočne osvedčil dôvodnosť nároku nariadenia predbežného opatrenia i nebezpečenstvo bezprostredne hroziacej ujmy. Kolízny opatrovník podrobným opakovaným zistením pomerov na strane matky, otca i maloletej, ktorú osobne vypočul a tak zistil aj jej názor, zistil a náležite vyhodnotil aktuálnu situáciu, v ktorej sa nachádza maloletá. Matka maloletej nezabezpečuje riadnu a nepretržitú starostlivosť, nakoľko sa zdržiava v Rakúsku a na Slovensko chodí iba príležitostne. Otec by bol ochotný maloletej zabezpečiť primeranú starostlivosť, no maloletá ho opakovane jednoznačne odmietla. Zo strany ďalších príbuzných nikto neprejavil ochotu zabezpečovať starostlivosť o maloletú. Matka sa dohodla s p. U., že zabezpečí starostlivosť o maloletú, zo strany kolízneho opatrovníka však boli preukázané odôvodnené pochybnosti, či je maloletej u tejto tretej osoby zabezpečovaná riadna starostlivosť. Vzhľadom na to, že matka nebola ochotná a schopná jednoznačne preukázať, že vie zabezpečiť riadnu starostlivosť o maloletú, či už sama, alebo aj prostredníctvom inej osoby, avšak len za podmienky jednoznačného preverenia výkonu tejto starostlivosti, neprichádza do úvahy iné riešenie, ako predbežným opatrením nariadiť odovzdanie maloletej do krízového strediska, kde jej bude poskytnutá potrebná starostlivosť. Odvolací súd sa v plnom rozsahu stotožňuje a argumentáciou kolízneho opatrovníka, ktorý poukázal na to, že situácia s maloletou U. si vyžaduje rázne a urýchlené riešenie, nakoľko v rodine úplne absentuje schopnosť adekvátne komunikovať a situáciu s maloletou riešiť s ohľadom na jej najlepší záujem. Zároveň si matka zrejme dostatočne neuvedomuje celkový vplyv tejto situácie na psychický a sociálny vývoj dieťaťa. Je preto v záujme maloletej vykonať ďalšie opatrenia a zabezpečiť odbornú diagnostiku, špeciálne sociálne poradenstvo, a v neposlednej miere najmä odbornú psychologickú pomoc a pomoc na zvládnutie krízy. Odvolací súd poukazuje na to, že nariadené predbežné opatrenie má len dočasný charakter a pobyt maloletej v krízovom stredisku bude dôvodný len počas nevyhnutnej doby, pokým nebude preukázané, že je možné navrátiť ju do rodinného prostredia. Je preto prvoradou úlohou rodičov, aby sa v spolupráci s kolíznym opatrovníkom a aj krízovým strediskom snažili nájsť také riešenie, ktoré bude v súlade so záujmami maloletej, ktorá má právo vyrastať v harmonickom rodinnom prostredí. Vzhľadom na uvedené prvostupňový súd správne uzavrel, že v danom prípade boli splnené zákonné podmienky pre nariadenie predbežného opatrenia v takom rozsahu, v akom ho navrhol kolízny opatrovník, a preto bolo dôvodným jeho návrhu v celom rozsahu vyhovieť. Odvolací súd preto napadnuté uznesenie súdu prvého stupňa, s použitím ust. § 219 O.s.p., ako vecne správne potvrdil. Senát krajského súdu toto rozhodnutie prijal pomerom hlasov 3:0. Poučenie: Proti tomuto uzneseniu nie je možné podať odvolanie.

